CELEX: 32016R1313
Language: el
Date: 2016-08-01 00:00:00
Title: Εκτελεστικός κανονισμός (ΕΕ) 2016/1313 της Επιτροπής, της 1ης Αυγούστου 2016, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας glyphosate (Κείμενο που παρουσιάζει ενδιαφέρον για τον ΕΟΧ)

2.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 208/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1313 ΤΗΣ ΕΠΙΤΡΟΠΉΣ
   της 1ης Αυγούστου 2016
   για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας glyphosate
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως την πρώτη εναλλακτική διατύπωση του άρθρου 21 παράγραφος 3,
   Εκτιμώντας τα ακόλουθα:
   
               (1)
            
            
               Η δραστική ουσία συμπεριλήφθηκε στο παράρτημα I της οδηγίας 91/414/ΕΟΚ του Συμβουλίου (2) με την οδηγία 2001/99/ΕΚ της Επιτροπής (3).
            
         
               (2)
            
            
               Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρούνται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).
            
         
               (3)
            
            
               Η έγκριση της δραστικής ουσίας glyphosate, όπως ορίζεται στο παράρτημα του εκτελεστικού κανονισμού (ΕΕ) αριθ. 540/2011, λήγει 6 μήνες από την ημερομηνία παραλαβής της γνώμης της επιτροπής αξιολόγησης κινδύνων του Ευρωπαϊκού Οργανισμού Χημικών Προϊόντων από την Επιτροπή ή στις 31 Δεκεμβρίου 2017, εάν η ημερομηνία αυτή είναι προγενέστερη.
            
         
               (4)
            
            
               Στις 30 Οκτωβρίου 2015 (5) η Ευρωπαϊκή Αρχή για την Ασφάλεια των Τροφίμων (εφεξής «η Αρχή») κοινοποίησε στην Επιτροπή τη δήλωσή της σχετικά με την τοξικολογική αξιολόγηση της ουσίας POE-tallowamine (αριθ. CAS 61791-26-2), η οποία χρησιμοποιείται συχνά ως βοηθητική ουσία στα φυτοπροστατευτικά προϊόντα που περιέχουν glyphosate. Η Αρχή κατέληξε στο συμπέρασμα ότι, σε σύγκριση με τη glyphosate, παρατηρήθηκε σημαντική τοξικότητα της ουσίας POE-tallowamine σε όλα τα καταληκτικά σημεία που διερευνήθηκαν. Πρόσθετες ανησυχίες επισημάνθηκαν όσον αφορά τη δυνατότητα της ουσίας POE-tallowamine να επηρεάζει αρνητικά την ανθρώπινη υγεία όταν χρησιμοποιείται σε φυτοπροστατευτικά προϊόντα που περιέχουν glyphosate. Επιπλέον, η Αρχή θεώρησε ότι μια πιθανή εξήγηση των ιατρικών δεδομένων για τον άνθρωπο όσον αφορά τα φυτοπροστατευτικά προϊόντα που περιέχουν glyphosate είναι ότι η τοξικότητα οφείλεται κυρίως στο συστατικό POE-tallowamine του σκευάσματος.
            
         
               (5)
            
            
               Σύμφωνα με την οδηγία 2009/128/ΕΚ του Ευρωπαϊκού Κοινοβουλίου και του Συμβουλίου (6), σε συνδυασμό με το άρθρο 55 του κανονισμού (ΕΚ) αριθ. 1107/2009, τα κράτη μέλη θα πρέπει να ενθαρρύνουν την ανάπτυξη και την εφαρμογή της ολοκληρωμένης διαχείρισης επιβλαβών οργανισμών, καθώς και εναλλακτικών προσεγγίσεων ή τεχνικών με σκοπό τη μείωση της εξάρτησης από τα γεωργικά φάρμακα. Καθώς τα φυτοπροστατευτικά προϊόντα που περιέχουν glyphosate χρησιμοποιούνται ευρέως για μη γεωργικές εφαρμογές, τα κράτη μέλη θα πρέπει να διασφαλίζουν ότι η χρήση φυτοπροστατευτικών προϊόντων που περιέχουν glyphosate ελαχιστοποιείται ή απαγορεύεται σε περιοχές όπως τα δημόσια πάρκα και οι δημόσιοι κήποι, οι αθλητικές εγκαταστάσεις και οι εγκαταστάσεις αναψυχής, τα προαύλια σχολείων και οι παιδικές χαρές, καθώς και κοντά σε εγκαταστάσεις υγειονομικής περίθαλψης.
            
         
               (6)
            
            
               Τα φυτοπροστατευτικά προϊόντα που περιέχουν glyphosate χρησιμοποιούνται επίσης για εφαρμογές πριν από τη συγκομιδή. Σε ορισμένες περιπτώσεις οι χρήσεις πριν από τη συγκομιδή για τον έλεγχο ή την πρόληψη της ανεπιθύμητης ανάπτυξης των ζιζανίων είναι σύμφωνες με τις ορθές γεωργικές πρακτικές. Ωστόσο, φαίνεται ότι τα φυτοπροστατευτικά προϊόντα που περιέχουν glyphosate χρησιμοποιούνται επίσης με την πρόθεση να ελεγχθεί το χρονικό σημείο της συγκομιδής ή να βελτιωθεί το αλώνισμα, μολονότι οι χρήσεις αυτές δεν είναι δυνατόν να εξεταστούν στο πλαίσιο των ορθών γεωργικών πρακτικών. Επομένως, οι χρήσεις αυτές ενδέχεται να μην είναι σύμφωνες με τις διατάξεις του άρθρου 55 του κανονισμού (ΕΚ) αριθ. 1107/2009. Ως εκ τούτου, κατά την έγκριση των φυτοπροστατευτικών προϊόντων τα κράτη μέλη θα πρέπει να δίνουν ιδιαίτερη προσοχή ώστε οι χρήσεις πριν από τη συγκομιδή να συμμορφώνονται με τις ορθές γεωργικές πρακτικές.
            
         
               (7)
            
            
               Η Επιτροπή κάλεσε τους κοινοποιούντες να υποβάλουν τις παρατηρήσεις τους.
            
         
               (8)
            
            
               Υπό το φως των τρεχουσών επιστημονικών και τεχνικών γνώσεων, είναι σκόπιμο να τροποποιηθούν οι όροι χρήσης της δραστικής ουσίας, ιδίως με αποκλεισμό της χρήσης της βοηθητικής ουσίας POE-tallowamine (αριθ. CAS 61791-26-2) σε φυτοπροστατευτικά προϊόντα που περιέχουν glyphosate.
            
         
               (9)
            
            
               Θα πρέπει να τροποποιηθεί αναλόγως ο εκτελεστικός κανονισμός (ΕΕ) αριθ. 540/2011.
            
         
               (10)
            
            
               Σύμφωνα με το άρθρο 27 παράγραφος 2 του κανονισμού (ΕΚ) αριθ. 1107/2009, καταρτίζεται κατάλογος των βοηθητικών ουσιών που δεν επιτρέπεται να περιέχονται σε φυτοπροστατευτικά προϊόντα. Η Επιτροπή, η Αρχή και τα κράτη μέλη άρχισαν να εργάζονται για την κατάρτιση του εν λόγω καταλόγου. Κατά την εκτέλεση των εργασιών αυτών η Επιτροπή θα δώσει ιδιαίτερη προσοχή σε δυνητικά βλαβερές βοηθητικές ουσίες που χρησιμοποιούνται σε φυτοπροστατευτικά προϊόντα που περιέχουν glyphosate. Ο κατάλογος των μη αποδεκτών βοηθητικών ουσιών θα καταρτιστεί στο μέλλον σε χωριστή πράξη, σύμφωνα με τις διαδικαστικές απαιτήσεις που καθορίζονται στο άρθρο 27 παράγραφος 2 του κανονισμού (ΕΚ) αριθ. 1107/2009.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στην έβδομη στήλη, «ειδικοί όροι», της καταχώρισης 25 σχετικά με την ουσία glyphosate στο μέρος Α του παραρτήματος του εκτελεστικού κανονισμού (ΕΕ) αριθ. 540/2011, το κείμενο αντικαθίσταται από την εξής διατύπωση:
   «Επιτρέπεται να χρησιμοποιείται μόνον ως ζιζανιοκτόνο.
   Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την glyphosate, και ιδίως τα προσαρτήματα I και II αυτής, όπως τροποποιήθηκε στο πλαίσιο της μόνιμης επιτροπής φυτών, ζώων, τροφίμων και ζωοτροφών στις 27 Ιουνίου 2016. Στη συνολική αυτή αξιολόγηση τα κράτη μέλη:
   
               —
            
            
               οφείλουν να δίνουν ιδιαίτερη προσοχή στην προστασία του υπόγειου υδροφόρου ορίζοντα σε ευπαθείς περιοχές, ιδιαίτερα ως προς χρήσεις που δεν στοχεύουν καλλιέργειες,
            
         
               —
            
            
               οφείλουν να δίνουν ιδιαίτερη προσοχή στους κινδύνους που προκύπτουν από τη χρήση σε συγκεκριμένες περιοχές που αναφέρονται στο άρθρο 12 στοιχείο α) της οδηγίας 2009/128/ΕΚ,
            
         
               —
            
            
               οφείλουν να δίνουν ιδιαίτερη προσοχή στη συμμόρφωση των χρήσεων πριν από τη συγκομιδή με τις ορθές γεωργικές πρακτικές.
            
         Τα κράτη μέλη εξασφαλίζουν ότι τα φυτοπροστατευτικά προϊόντα που περιέχουν glyphosate δεν περιέχουν τη βοηθητική ουσία POE-tallowamine (αριθ. CAS 61791-26-2)».
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1 Αυγούστου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 309 της 24.11.2009, σ. 1.
   
      (2)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
   
      (3)  Οδηγία 2001/99/ΕΚ της Επιτροπής, της 20ής Νοεμβρίου 2001, για την τροποποίηση του παραρτήματος I της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά ώστε να καταχωρηθεί η glyphosate και η thifensulfuron-methyl ως δραστική ουσία (ΕΕ L 304 της 21.11.2001, σ. 14).
   
      (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
   
      (5)  EFSA Journal 2015· 13(11): 4303. Διαθέσιμο ηλεκτρονικά στη διεύθυνση: www.efsa.europa.eu
   
      (6)  Οδηγία 2009/128/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων (ΕΕ L 309 της 24.11.2009, σ. 71).